Pretoria-boekhouer gaan sit oor miljoene se bedrog(Argieffoto: Steve Buissinne/pixabay) Dianne de Beer (49) is in die gespesialiseerde handelsmisdaadhof in Pretoria 10 jaar tronkstraf opgelê op 44 aanklagte van bedrog ter waarde van R2,5 miljoen. De Beer was van 2015 ŉ boekhouer by Servopak Suppliers. Sy het in 2016, ŉ jaar ná haar indiensneming, met die verduistering begin, sê Lumka Mahanjana, woordvoerder van die Nasionale Vervolgingsgesag (NVG). Haar pligte was onder andere om verskaffers se fakture in te voer en betalings op die aanlyn bankstelsel te laai. “Sy het die misdade van September 2016 tot Oktober 2019 gepleeg. Sy het 44 betalings, wat vir verskaffers bedoel was, na haar eie persoonlike bankrekening oorbetaal. Met die opbrengs uit die misdaad het sy twee motors gekoop – ŉ BMW vir haarself en ŉ Mini Cooper vir haar dogter. Die res van die geld is spandeer aan haar dogter se vakansie in Bali, vermaak en klere en kruideniersware.” Sy is uiteindelik uitgevang toe die verskaffers hul betalings begin eis het. “Ná ŉ interne ondersoek deur die maatskappy is sy by die polisie aangemeld en gewaarsku om in die hof te verskyn. Sy het skuld beken op alle aanklagte en het aan die hof gesê sy het berou vir haar optrede.” Sy het ŉ vonnis versoek wat nie tronkstraf insluit nie. Mahanjana sê die landdros het egter bevind dat De Beer waarskynlik slegs skuld beken het weens die staat se sterk saak teen haar en dat sy geen verdediging kon aanbied vir die aanklagte nie. Ter verswaring van vonnisoplegging het die staatsaanklaer die hof versoek om tronkstraf op te lê, aangesien De Beer ernstige oortredings begaan het. Sy het oor ŉ tydperk van drie jaar gemiddeld R72 000 per maand gesteel. “Sy is dus gemotiveer deur hebsug, aangesien sy in die tyd van die oortredings in diens geneem was.” Die landdros het met die staat saamgestem dat De Beer geen agting vir haar werkgewer gehad het nie. Sy het haar kennis van die maatskappy gebruik om te steel. Sy het nie opgehou omdat haar gewete haar aangekla het nie, maar omdat sy uitgevang is. “Hy het dus bevind dat tronkstraf die enigste gepaste vonnis sal wees.” Die BMW 3-reeks wat sy gekoop het sal op ŉ veiling verkoop word nadat die Batebeslagleggingseenheid van die NVG ŉ bewaringsbevel van R70 000 bekom het.